-----------------------------------------------------------------------
  2. ปัจจัยความเสี่ยง

  -----------------------------------------------------------------------

คณะกรรมการบริษัทได้แต่งตั้งคณะกรรมการบริหารความเสี่ยงขึ้นตั้งแต่ปี 2547
เพื่อทำหน้าที่ในการประเมินความเสี่ยงทั้งจากปัจจัยภายนอกและภายในที่อาจมีผลกระทบอย่างมีนัยสำคัญต่อการดำเนินธุรกิจของบริษัท
โดยมีการวิเคราะห์และประเมินสภาวะต่างๆ ทั้งด้านเศรษฐกิจ และการตลาด เพื่อกำหนดมาตรการ
ขอบเขตและแนวการปฏิบัติ และแจ้งให้ผู้บริหารและพนักงานที่เกี่ยวข้องได้ทราบ
และปฏิบัติตามมาตรการการบริหารความเสี่ยงที่กำหนดไว้เป็นนโยบาย
ตลอดจนติดตามให้มีการปฏิบัติตาม
เพื่อลดหรือควบคุมความเสียหายที่อาจเกิดจากความเสี่ยงในการดำเนินธุรกิจด้านต่างๆ

ในปีที่ผ่านมาประเทศไทยได้รับผลกระทบจากปัจจัยทั้งภายในและภายนอกประเทศอย่างต่อเนื่อง เช่น
การเกิดวิกฤตการณ์การเงินโลก ปัญหาความแตกแยกทางความคิดของคนภายในประเทศ
ซึ่งนำมาสู่การปิดล้อมสนามบิน การขาดเสถียรภาพทางการเมือง ความผันผวนของราคาน้ำมัน
เหตุการณ์ความไม่สงบ 3 จังหวัดชายแดนภาคใต้ ตลอดจนภัยธรรมชาติ
เหล่านี้ล้วนส่งผลกระทบต่อแทบทุกภาคธุรกิจ
ทั้งนี้บริษัทได้ตระหนักและดำเนินการวางแผนเพื่อหามาตรการและกลยุทธ์ต่างๆ
สำหรับป้องกันความเสี่ยงที่อาจจะเกิดขึ้นอย่างต่อเนื่อง ทั้งนี้เพื่อให้สามารถดำเนินธุรกิจ
และได้รับผลสำเร็จตามเป้าหมายที่วางไว้ ดังนี้

2.1 ความเสี่ยงด้านการประกอบธุรกิจ

ความเสี่ยงด้านการลงทุนในบริษัทย่อยและบริษัทร่วม

การลงทุนในบริษัท เอกซ์ทีเรีย จำกัด

เมื่อเดือนมกราคม 2550 บริษัทได้เข้าซื้อหุ้นสามัญเพิ่มทุนของบริษัท เอกซ์ทีเรีย จำกัด
ซึ่งเป็นบริษัทจัดตั้งใหม่เมื่อตุลาคม 2549 เพื่อประกอบกิจการค้าและผลิตเฟอร์นิเจอร์นอกอาคาร
วัสดุตกแต่ง ออกแบบงานสถาปัตยกรรม ออกแบบภูมิทัศน์ เขียนแบบ ตกแต่ง
และจัดหาเครื่องตกแต่งหรือก่อสร้างอย่างอื่น โดยมีอัตราส่วนการถือหุ้น 30% ของทุนจดทะเบียน 30
ล้านบาท เพื่อขยายฐานธุรกิจให้กว้างขวางมากขึ้น
และเสริมสร้างความเป็นผู้นำธุรกิจเฟอร์นิเจอร์ให้แข็งแกร่งยิ่งขึ้น
เป็นไปตามแผนธุรกิจของบริษัทที่ได้วางไว้

สำหรับผลการดำเนินงานในปี 2551 จากงบการเงินรวม บริษัทมีรายได้รวม 46 ล้านบาท
ค่าใช้จ่ายรวม 50.3 ล้านบาท โดยมีขาดทุนก่อนดอกเบี้ยจ่ายและภาษีเงินได้ 3.9 ล้านบาท
ขาดทุนสุทธิ 4.6 ล้านบาท ขาดทุนสะสม 8.3 ล้านบาท อย่างไรก็ตาม
บริษัทคาดว่าผลประกอบการในปี 2552
จะมียอดขายที่เติบโตเพิ่มมากขึ้นและคาดว่าจะสามารถลดขาดทุนสะสมได้

2.2 ความเสี่ยงด้านการเงิน

จากผลกระทบของวิกฤติการณ์การเงินโลก ที่ส่งผลกระทบต่อเศรษฐกิจอย่างรุนแรงนั้น
บริษัทได้กำหนดนโยบายในการป้องกันผลกระทบดังกล่าวอย่างเข้มแข็ง
โดยให้มีการบริหารการใช้งบประมาณรายจ่ายอย่างระมัดระวัง และรอบคอบ
การรักษาสัดส่วนหนี้สินต่อทุนที่ต่ำ และการพยายามลด Cash Cycle
อย่างต่อเนื่องและมีประสิทธิภาพ
เพื่อรักษาสภาพคล่องให้สามารถรองรับความผันผวนของเศรษฐกิจที่อาจเกิดขึ้นได้ ดังนี้

2.2.1 ความเสี่ยงจากอัตราแลกเปลี่ยนเงินตราต่างประเทศ

บริษัทฯ
และบริษัทย่อยมีความเสี่ยงจากอัตราแลกเปลี่ยนเงินตราต่างประเทศเนื่องจากมีลูกหนี้และเจ้าหนี้เป็นสกุลเงินต่างประเทศ
บริษัทฯและบริษัทย่อยได้เข้าทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนดังกล่าวซึ่งส่วนใหญ่มีอายุสัญญาไม่เกิน
1 ปี
บริษัทและบริษัทย่อยมิได้คำนวณมูลค่ายุติธรรมของสัญญาซื้อขายเงินตราต่างประเทศล่วงหน้าข้างต้น
เนื่องจากสัญญาแต่ละฉบับมีระยะเวลาสั้นและมูลค่าไม่เป็นสาระสำคัญ

 2.2.2 ความเสี่ยงด้านสินเชื่อที่เกี่ยวเนื่องกับลูกหนี้

 บริษัทได้มีนโยบายการให้สินเชื่ออย่างระมัดระวัง โดยพิจารณาความเหมาะสมของการให้สินเชื่อ โดยแบ่งลูกค้าเป็น 2 กลุ่ม กลุ่มแรกลูกค้าทั่วไป จะเป็นกลุ่มลูกค้าที่ฐานะการเงินมั่นคง จัดเป็นกลุ่มลูกค้าระดับกลางขึ้นไป ซึ่งส่วนใหญ่จะเป็นการขายเงินสด หรือให้มีการชำระค่าสินค้า 100% ก่อนส่งมอบ กลุ่มที่ 2 เป็นกลุ่มลูกค้าโครงการ ส่วนใหญ่จะเป็นเจ้าของโครงการอสังหาริมทรัพย์ขนาดใหญ่ บริษัทได้กำหนดวิธีการพิจารณาการให้สินเชื่อลูกค้ารายใหม่อย่างระมัดระวัง บริษัทจะพิจารณาการให้วงเงินสินเชื่อและการขอหลักประกันสินเชื่อตามข้อมูลการวิเคราะห์งบการเงินของลูกค้าแต่ละราย สำหรับลูกค้าเดิม บริษัทได้มีการร่วมมือในด้านการประสานงานและติดตามอย่างใกล้ชิด เพื่อลดความเสี่ยงและระยะเวลาในการจัดเก็บเงินลง โดยสามารถลดระยะเวลาเก็บหนี้เฉลี่ยจาก 84 วันในปี 2550 เป็น 68 วัน ในปี 2551

นอกจากการให้สินเชื่ออย่างระมัดระวังแล้ว
บริษัทมีนโยบายการตั้งสำรองหนี้สูญจากลูกหนี้การค้าที่แสดงตามมูลค่าสุทธิที่จะได้รับ
โดยพิจารณาจากประสบการณ์ในการเก็บหนี้และความสามารถในการชำระหนี้ของ ลูกหนี้
ประกอบกับพิจารณาความเพียงพอของค่าสำรองเผื่อหนี้สงสัยจะสูญ
โดยถือตามการประเมินจากหนี้ที่ค้างเกินกำหนดชำระของลูกหนี้แต่ละราย

 จากนโยบายดังกล่าว บริษัทจึงวางหลักเกณฑ์การปฏิบัติสำหรับการตั้งสำรองหนี้สูญดังนี้

ก. หนี้คงเหลือที่เลยกำหนดชำระเงินตามข้อตกลงหรือสัญญาซื้อขาย
หากเป็นปัญหาที่เกิดจากบริษัทเอง เช่น
การส่งมอบสินค้ายังไม่แล้วเสร็จจะยังไม่มีการตั้งสำรองหนี้สูญ

ข.
หนี้คงเหลือที่เลยกำหนดชำระเงินตามข้อตกลงหรือสัญญาซื้อขายและบริษัทได้ส่งมอบสินค้าให้กับลูกหนี้เรียบร้อยแล้ว

(1) พิจารณาจากความสามารถในการชำระหนี้ของลูกหนี้ หากไม่มีปัญหาจะชะลอการตั้งสำรองหนี้สูญ

(2) พิจารณาความสามารถในการชำระหนี้ของลูกหนี้หากเริ่มมีปัญหาในการติดตามหนี้
แต่หนี้ที่ค้างเลยกำหนดชำระมากกว่า 6 เดือนแต่ไม่เกิน 1 ปี
บริษัทจะพิจารณาตั้งสำรองหนี้สูญในอัตราตั้งแต่ 25% ถึง 50%
ตามความเหมาะสมและตามประสบการณ์การเก็บเงินจากลูกหนี้แต่ละราย

(3) พิจารณาจากความสามารถในการชำระหนี้ของลูกหนี้
หากมีปัญหาและเป็นหนี้ที่ค้างเกินกำหนดชำระมากกว่า 1 ปี
บริษัทจะพิจารณาตั้งสำรองหนี้สูญในอัตราอย่างน้อย 50% ถึง 100% ตามความเหมาะสม
และตามประสบการณ์การเก็บเงินจากลูกหนี้แต่ละราย

(4) กรณีลูกหนี้มีปัญหาการชำระเงิน และการเจรจาติดตามการชำระหนี้ไม่ได้ผล
และบริษัทได้ดำเนินการฟ้องดำเนินคดีทางศาล หรือลูกหนี้หลบหนี หรือถูกฟ้องล้มละลาย
บริษัทจะตั้งสำรองหนี้สูญในอัตรา 100% เต็มของลูกหนี้ที่ค้างชำระรายนั้นๆ

ค. เพื่อความเพียงพอของค่าสำรองเผื่อหนี้สงสัยจะสูญ
บริษัทจะพิจารณาตั้งสำรองเผื่อหนี้สงสัยจะสูญเพิ่มโดยดูจากยอดลูกหนี้การค้าที่แสดงตามมูลค่าสุทธิที่จะได้รับในอัตรา
1.0% ของยอดลูกหนี้การค้าคงเหลือทั้งหมดตามสิ้นงวดบัญชีนั้นๆ

2.2.3 ความเสี่ยงจากอัตราดอกเบี้ย

บริษัทฯ ไม่มีความเสี่ยงจากอัตราดอกเบี้ย เนื่องจากบริษัทมีเงินกู้จากสถาบันการเงินจากภายใน
ประเทศ ซึ่งส่วนใหญ่เป็นเงินกู้ยืมระยะสั้น ซึ่งเป็นอัตราดอกเบี้ยที่ขึ้นลงตามอัตราตลาด
หรือเป็นอัตราดอกเบี้ยคงที่ใกล้เคียงกับอัตราตลาดปัจจุบัน
ดังนั้นความเสี่ยงจากอัตราดอกเบี้ยของบริษัทจึงอยู่ในระดับต่ำ
และบริษัทมิได้กู้ยืมเงินจากต่างประเทศ
จึงไม่มีความเสี่ยงจากการผันผวนของอัตราแลกเปลี่ยนแต่อย่างใด

2.3 ความเสี่ยงด้านการผลิต/จำหน่าย

ความเสี่ยงด้านวัตถุดิบ

โดยที่บริษัทได้กำหนดนโยบายให้ใช้วัตถุดิบคุณภาพสูง จากภายในประเทศเป็นหลัก ซึ่งได้แก่ panel
board เกรด E1 ตามมาตรฐานยุโรป(European Standard)
ซึ่งเป็นวัตถุดิบหลักที่ใช้ในการผลิตเฟอร์นิเจอร์ หรือคิดเป็นสัดส่วนประมาณร้อยละ 20
ของต้นทุนวัตถุดิบทั้งหมด ราคามีความผันผวนบ้างตามภาวะตลาด โดยเฉพาะอย่างยิ่ง ในปี 2551
ราคาวัตถุดิบมีความผันผวนอย่างรุนแรงโดยราคาขึ้นสูงมากในครึ่งปีแรก
และลดลงอย่างมากในไตรมาส 4 อย่างไรก็ตามมีโรงงานผลิต panel board
เปิดดำเนินการอยู่เป็นจำนวนมาก แม้ราคาวัสดุไม้ panel board เกรด E1
มีการปรับขึ้นในระดับสูง แต่จากการที่บริษัทใช้วัตถุดิบในปริมาณค่อนข้างสูง
จึงทำให้บริษัทมีอำนาจการต่อรองกับโรงงานผู้ผลิต สำหรับในปี 2552
ความเสี่ยงในความผันผวนของราคาวัตถุดิบคงไม่มากนัก

ส่วนวัสดุอุปกรณ์ในการผลิตเฟอร์นิเจอร์ เช่น วัสดุปิดผิว บานพับ มือจับ รางลิ้นชัก กุญแจ
และอุปกรณ์น็อคดาวน์อื่นๆ ส่วนใหญ่เป็นวัสดุอุปกรณ์นำเข้าจากต่างประเทศ
ซึ่งราคาของวัสดุอุปกรณ์เหล่านี้ก็มีโอกาสขึ้นลงได้ตามราคาขายจากผู้ผลิตต่างประเทศและอัตราแลกเปลี่ยนเงินตราต่างประเทศ
แต่เนื่องจากบริษัทเป็นผู้นำเข้าวัสดุอุปกรณ์เอง
ดังนั้นการสั่งซื้อจากต่างประเทศในปริมาณมากทำให้บริษัทมีอำนาจในการต่อรองสูงจึงได้รับส่วนลดจากผู้ผลิตต่างประเทศ
นอกจากนี้บริษัทยังทราบการปรับราคาล่วงหน้าหลายเดือน
เพียงพอต่อการเตรียมการปรับต้นทุนและราคาขายสินค้าของบริษัทเองได้
และขณะเดียวกันบริษัทก็ได้พิจารณาทำสัญญาซื้อขายเงินตราล่วงหน้า
เพื่อป้องกันความเสี่ยงจากการผันผวนของอัตราแลกเปลี่ยนไว้เป็นคราวๆ ด้วย

2.4 ความเสี่ยงเรื่องระบบปฏิบัติการของบริษัท

2.4.1 จากภาวการณ์แข่งขันที่รุนแรงในปัจจุบัน
บริษัทจำเป็นที่จะต้องมีการปรับตัวเองอยู่ตลอดเวลาเพื่อให้สามารถรักษาความสามารถในการแข่งขันให้แข็งแกร่ง
และยั่งยืน โดยในปีที่ผ่านมา บริษัทจัดให้มีคณะกรรมการคุณภาพ (MGC Quality)
ขึ้นมาทำหน้าที่ในการทบทวน แก้ไข ปรับปรุงระบบการทำงาน (Business Process)
การลดความสูญเสียต่าง ๆ ที่เกิดขึ้นจากการปฎิบัติงานในขั้นตอนต่างๆ เช่น
ความสูญเสียเนื่องจากการ

ส่งมอบสินค้าผิด สินค้าเสียหาย ผลกระทบต่างๆ ต่อภาพลักษณ์ เป็นต้น

โดยการบูรณาการจากผลการประเมินความเสี่ยงทางด้านการดำเนินงานของคณะกรรมการบริหารความเสี่ยง
ควบคู่ไปกับ Bench marking กับ Best Practices เพื่อให้ได้ระบบการปฎิบัติการที่ทันสมัย
สอดคล้องกับลักษณะการดำเนินธุรกิจในปัจจุบัน

2.4.2 ความเสี่ยงทางด้าน IT

เพื่อป้องกันความเสี่ยงจากกรณีเกิดภัยพิบัติหรือคอมพิวเตอร์สำนักงานใหญ่ได้รับความเสียหาย
บริษัทได้จัดทำแผน Disaster Recovery plan โดยการสำรองและการจัดเก็บข้อมูลนอกสถานที่
โดยใช้ Storage Service จากผู้ให้บริการชั้นนำ รวมทั้งได้ใช้ระบบ network เป็นระบบ
Multiprotocol label Switching (MPLS) เพื่อให้สอดคล้องกับแผนงาน Disaster
Recovery Plan ที่วางไว้ ทั้งนี้เพื่อรักษาความปลอดภัยของข้อมูล
นอกจากนี้บริษัทยังได้แต่งตั้งคณะกรรมการความปลอดภัยของข้อมูลและระบบเครือข่ายคอมพิวเตอร์
รวมทั้งได้ออกระเบียบว่าด้วย “การใช้คอมพิวเตอร์และระบบเครือข่ายขององค์กรอย่างปลอดภัย”
เพื่อให้เป็นไปตามพรบ.ว่าด้วยการกระทำความผิดเกี่ยวกับคอมพิวเตอร์ พ.ศ. 2550